
Devianciák és társadalmi diskurzus egy debreceni öngyilkosság példáján. Kenézy Lujza 1932-es halálának kontextusai.

Kulcsszavak: öngyilkosság; deviancia; sajtó
Kenézy Lujza öngyilkossága, tekintettel többek között arra, hogy a két világháború közötti Debrecen egyik legnevesebb családjának utolsó tagja volt, jelentős sajtóérdeklődést generált, mind a helyi és regionális, mind a fővárosi napilapok körében. Az Arcanum sajtóadatbázisában fellelhető több tucat erről az öngyilkosságról szóló cikk lehetővé tette, hogy a tartalomelemzés módszerével lefolytatott vizsgálatom során ne csak Kenézy Lujza halálát és az azt övező körülményeket tudjam mélyebb elemzés alá vetni, hanem a korszak öngyilkosságainak sajtóreprezentációját is jobban megismerjem. Elemzésemből kitűnt, hogy a korszak sajtója az „átlagember” halálának megjelenítéséhez képest, atipikusan ábrázolta a vizsgált személy öngyilkosságát. Kenézy Lujza korának társadalmában is kirívónak/szabálytalannak számított, a folytatott életviteléből adódóan. A diskurzuselemzés során kitűnt a Horthy-kori magyar sajtó egyik jellegzetessége is, a minden hivatalos korlátozást figyelmen kívül hagyó szenzációhajhászat, amely érdekében az egykori boszorkányvádakhoz hasonlóan egy normaszegő, marginalizált helyzetbe került nőt állítottak az érdeklődés középpontjába.



